Internettet var under nærmest total kontrol. Ved hjælp af dansk teknologi overvågede Tunesiens Ben Ali-regime i årevis den mere end 10 millioner store befolknings private kommunikation.

Det afslørede det amerikanske medie Bloomberg i 2011. Nu fortæller to kilder fra det daværende regimes sikkerhedsapparat til Information og BBC, hvordan det danske system primært blev brugt til at forfølge regimets politiske modstandere.

»Hvis jeg husker ret, kom værktøjet i brug i 2007. Hele den nationale internet- og cybertrafik var under kontrol, og selvfølgelig var de primære mål modstandere,« siger en af kilderne.

Det bekræftes af en anden kilde, der arbejdede i en afdeling af indenrigsministeriet, som officielt stod for at bekæmpe cyberkriminalitet og -terrorisme ved hjælp af det danske værktøj.

»Alle de politikere, der i dag har magten i Tunesien, var under overvågning,« siger han.

Ingen af de to er i tvivl om, hvad der skete med de mennesker, de udspionerede:

»Jeg var ikke selv i felten og var ikke vidne til aggressiv adfærd eller tortur, men jeg plejede at se billeder af dem på nettet, når de blev lagt ud, efter at de var blevet torteret eller banket,« siger kilden fra indenrigsministeriet.

Sælger stadig til diktaturer

Overvågningssystemet blev leveret af Nørresundby-virksomheden ETI, der i 2011 blev opkøbt for mere end en milliard kroner af den britiske våbengigant BAE Systems. Efter afsløringen af salget til Tunesien hævdede firmaets nye ejere, at de siden overtagelsen af det danske firma havde strammet op på etikken. Og siden da er overvågningsteknologi blevet omfattet af EU-regulering.

Men som Information tidligere har afsløret, sælger firmaet fortsat systemer til masseovervågning af internettet til undertrykkende regimer som Saudi-Arabien, Oman og De Forenede Arabiske Emirater. I alle tilfælde har Erhvervsstyrelsen givet tilladelse til salgene – på trods af at de nye regler kræver, at man i sådanne sager skal overveje konsekvenserne for menneskerettighederne nøje.

Amnesty International mener, at erfaringerne fra Tunesien viser, at kritikernes bekymring for, at teknologien kan blive brugt til at slå ned på regimernes modstandere, langt fra er hypotetisk.

»Kildeudsagnene er dybt forstemmende læsning, og de illustrerer klart og tydeligt, at overvågningsteknologi er et essentielt værktøj for regimer, der ønsker at knuse oppositionen og undertrykke retten til at ytre og forsamle sig frit. At de danske myndigheder, der giver tilladelse til eksport af denne teknologi, stadig i 2017 ikke har fået øjnene op for det, er både ufatteligt og dybt uansvarligt,« siger generalsekretær Trine Christensen.

Information har bedt BAE Systems om en kommentar til sagen. Firmaet henviser i en skriftlig kommentar til, at man overholder loven og sine egne principper for »ansvarlig handel«.